Jekaria 11
1Yab doggolani, in Lebanon,
wek mac owaŋ yadi cedami woko!
2Kok ba, in ciprec, pien yat cedar doŋ gireto woko piny,
pien yadi mabecone doŋ guballe woko!
Wukok ba, wun kworo me Bacan,
pien buŋa muculle doŋ gijwero woko!
3Koŋ doŋ iwiny koko pa lukwat,
pien deyogi doŋ peke!
Koŋ iwiny mor pa labwor-gu,
pien yadi mukadde i dog Jordan doŋ pe!
Lakwat ma konnye pe
4Rwot Lubaŋana owaco kuman ni, “In myero idok lakwat romi ma gipitogi me aneka. 5Jo ma giwilo romi ginekogi ento pe giketo can mo i komgi, Jo ma gicato romi giwacci, ‘Gipwo Rwot pien doŋ adoko lalonyo’; wa lukwatgi bene kica pe makogi i komgi. 6Pien kica dok pe bimaka i kom jo ma gibedo i lobo-ni, man lok pa Rwot kikome. Nen, abimiyo ŋat acel acel poto i ciŋ lakwatte, dok ŋat acel acel bipoto i ciŋ kabakane; gibibalo lobo, giweko doŋ noŋo, pe abilaro dano mo ki i ciŋgi.”
7Kit meno adoko lakwat pi lukwat romi ma giwilogi me aneka-ni. Akwanyo odoo aryo, ci acako nyiŋ acel ni Kica, ki mukene acako nyiŋe Ribbe, Ci acako kwayo romi. 8Yam aneko lukwat meno adek-ki i dwe acel. Ento onoŋo pe doŋ atwero diyo cwinya i komgi, ki gin bene igi doŋ okwera woko. 9Lacen awaco ni, “An gira pe abibedo lakwatwu. Romi ma myero oto, wek oto; romi ma myero gineki, wek gineki, ka wek mudoŋŋe, ŋat acel acel omwod riŋo kom lawote.” 10Ka akwanyo odoona ma nyiŋe Kica, ci aturo woko, kun aturo kwede gicikke ma nene acikke kwede ki rok ducu. 11Kit meno gicikke-nu gituro woko i nino meno; lucat romi ma gubedo ka nena, guŋeyo ni meno obedo lok pa Rwot. 12--Ka doŋ awaccigi ni, “Ka ce wuneno ni ber, wumiya mucarana; ka kono pe, wuwek obedi.” Ci gupimo cekel pyeradek me ryal me mucarana. 13Rwot ocika ni, “Bol i ot me kano lim,” en lim ma gin gucula kwede i wel maber twatwal-li. Kit meno atero cekel pyeradek-ku abolo i ot kano lim ma i ot pa Rwot. 14Lacenne dok aturo odoo me aryone, ma nyiŋe Ribbe-ni, kun bene aturo kwede ribbe ma tye i kin Juda ki Icrael.
15Rwot dok ocika ni, “Dok igam jami tic pa lakwat ina konnye pe-ni. 16Pien nen, abeyero lakwat mo ki i lobo-ni ma pe biparo pi romi ma gito gitum woko-ni, pe bene biyenyo romi ma rwenyo, dok pe bicano romi ma olimo ret, kadi pita gin ma komgi yot, ento en bimwodo riŋo pa romi ma ocwe-ne, kun yeco riŋo wa i oboŋ tyengi ducu.
17“Lakwatta ma konnye pe bineno can,
ma weko romi mere ata!
Pala lucwan myero oton bade,
dok ocob waŋe malacuc!
Wek bade otal woko matwal,
ki waŋe malacuc bene myero oto woko libok!”
cjk_Latn zsm_Latn dik_Latn dik_Latn hau_Latn kmr_Latn tum_Latn kbp_Latn luo_Latn quy_Latn tpi_Latn smo_Latn luo_Latn luo_Latn luo_Latn lij_Latn ibo_Latn knc_Latn luo_Latn xho_Latn hau_Latn